**Hva er episkleritt?**

Episkleritt er en betennelsestilstand i episklera; finnes mellom den solide hinnen som heter sklera og det tynne laget av slimhinne som ligger over. Det oppstår et rødt område på øyet, ofte i en sektor. Det er ingen synsforstyrrelser; skarpsynet er uendret. Tilstanden er sjelden direkte smertefull, men det kan føles ubehagelig. Det er ofte litt tåreflod fra øyet. I en del tilfeller har pasienten hatt tilstanden før.

Episkleritt er en ganske vanlig tilstand. I 50-75 prosent av tilfellene kommer episkleritten på bare det ene øyet. Tilstanden er hyppigere hos kvinner enn hos menn.

**Årsak**

Årsaken til episkleritt er ukjent. Betennelsen skyldes ikke bakterier eller virus, sannsynligvis er det en autoimmun mekanisme.

De aller fleste som får episkleritt har ingen kjente risikofaktorer eller underliggende sykdommer.

**Diagnosen**

Diagnosen stilles på grunnlag av sykehistorien og det legen finner ved undersøkelsen.

## Behandling

Behandlingens hensikt er å stanse betennelsestilstanden og å lindre symptomene. I milde tilfeller er behandling ikke nødvendig, siden sykdommen som oftest går tilbake av seg selv i løpet av 1 til 3 uker.

Som regel velger man å behandle episkleritt, fordi betennelsen da går raskere tilbake. Det gis kortikosteroiddråper eller dråper med et annet betennelsesdempende middel. Disse medikamentene vil begrense betennelsestilstanden.

## Prognose

Tilstanden er ufarlig. Den gir sjelden komplikasjoner, og den gir ikke nedsatt syn. Som regel går tilstanden tilbake av seg selv i løpet av 1-3 uker. Tilstanden kan komme tilbake etter måneder eller år. Behandlingen blir da den samme, og resultatet like bra.